ทิสโก้แนะลงทุน”อสังหาริมทรัพย์ยุโรป”ชี้เป็นโอกาสลงทุนรับเศรษฐกิจยุโรปฟื้น
ทิสโก้แนะ "อสังหาริมทรัพย์ยุโรป" เป็นโอกาสลงทุนที่น่าจับตา ชี้เศรษฐกิจยุโรปฟื้นส่งภาคอสังหาฯ โตตาม แนวโน้มค่าเช่าเพิ่ม-อัตราพื้นที่ว่างลด ระบุครึ่งปีแรกเม็ดเงินไหลเข้าอสังหาฯ เพิ่ม 20% ชูผลตอบแทนและ Valuation น่าสนใจ แนะ Overweight เพื่อกระจายความเสี่ยงพอร์ตลงทุน แง้มมีแผนออกกองทุนใหม่ลุยอสังหาฯ ยุโรปปลายเดือนนี้
21 ก.ย. 2558

นายสาห์รัช ชัฎสุวรรณ ผู้อำนวยการสายการตลาด ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน ทิสโก้ จำกัด (บลจ. ทิสโก้) เปิดเผยว่า จากสัญญาณการเติบโตของเศรษฐกิจยุโรปที่ปรับตัวดีขึ้น บลจ. ทิสโก้ จึงจับจังหวะแนะนำโอกาสการลงทุนที่น่าสนใจในขณะนี้ ได้แก่ “อสังหาริมทรัพย์ยุโรป” ที่กำลังมีแนวโน้มการฟื้นตัวตามเศรษฐกิจที่ดีขึ้นของภูมิภาค ทั้งค่าเช่าที่เพิ่มขึ้นและอัตราพื้นที่ว่างที่ลดลง ส่งผลให้ผลตอบแทนและ Valuation ของภาคอสังหาฯ ยุโรป อยู่ในระดับที่น่าสนใจ จึงแนะนำ “เพิ่มพอร์ตลงทุน” (Overweight) เพื่อเป็นการกระจายความเสี่ยงของพอร์ตการลงทุน
นอกจากนี้ ภาคอสังหาฯ ยุโรปยังมี Valuation ถูกเมื่อเทียบกับภูมิภาคอื่น โดยมี Yield Gap อยู่ที่ 2.7% และผลตอบแทนของ EPRA index (European Public Real Estate Association Index) ซึ่งเป็นดัชนีที่สะท้อนผลการดำเนินงานของบริษัทอสังหาฯ ชั้นนำในยุโรป ให้ผลตอบแทนเฉลี่ยในรอบ 15 ปี อยู่ที่ 8.4% ต่อปี
 
 